A TANÁCS 54/2007/EK RENDELETE
(2007. január 22.)
a meghatározott textiltermékek harmadik országokból történő behozatalának közös szabályairól szóló 3030/93/EGK rendelet módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 133. cikkére,
tekintettel a Bizottság javaslatára,
mivel:
(1)
2007. január 1-jén az Európai Unió két új tagállammal, Romániával és Bulgáriával bővül. A csatlakozási okmány 6. cikkének (7) bekezdése előírja, hogy a Közösség által a textil- és ruházati termékek behozatalára vonatkozóan alkalmazott mennyiségi korlátozásokat az új tagállamok Közösséghez történő csatlakozására való tekintettel ki kell igazítani. A bizonyos textiltermékeknek harmadik országokból a kibővített Közösségbe történő behozatalára vonatkozó mennyiségi korlátozásokat következésképpen ki kell igazítani annak érdekében, hogy a két új tagállamba irányuló behozatalt is tartalmazzák. Ez szükségessé teszi a meghatározott textiltermékek harmadik országokból történő behozatalának közös szabályairól szóló, 1993. október 12-i 3030/93/EGK tanácsi rendelet (1) módosítását.
(2)
Annak elkerülése érdekében, hogy a Közösség bővítése korlátozó hatást gyakoroljon a kereskedelemre, célszerű a mennyiségek módosításánál olyan módszert alkalmazni, amely az új kontingensmennyiségek megállapításánál figyelembe veszi az új tagállamok szokványos behozatalát. Egy olyan képlet, amely a harmadik országokból a legutóbbi három évben a két új tagállamba irányuló behozatal átlagán alapul, megfelelően tükrözi az időbeli ingadozásokat. A 2003 és 2005 közötti évekre vonatkozó adatok bizonyultak a legjelentősebbnek, mivel ezek a legfrissebb rendelkezésre álló adatok a két új tagállam textiltermék- és ruházatitermék-behozataláról.
(3)
A 3030/93/EGK rendelet V. és VII. mellékletét ezért módosítani kell, hogy tartalmazzák a bővítés napjától, azaz 2007. január 1-jétől alkalmazandó kontingensmennyiségek listáját.
(4)
A 3030/93/EGK rendelet valamennyi rendelkezését ki kell igazítani, hogy vonatkozzanak az új tagállamokba irányuló behozatalra is. Következésképpen a III. melléklet kiegészül az új tagállamok nevének rövidítésével.
(5)
A 3030/93/EGK rendeletet ezért ennek megfelelően módosítani kell,
ELFOGADTA EZT A RENDELETET:
1. cikk
A 3030/93/EGK rendelet a következőképpen módosul:
1.
A 2. cikkben a (9) bekezdés helyébe a következő szöveg lép:
„(9) Behozatali engedély bemutatásához kötött, az Európai Közösségekhez 2007. január 1-jén csatlakozó új tagállamok valamelyikében - nevezetesen Romániában és Bulgáriában - azon textiltermékek szabad forgalomba bocsátása, amelyekre a Közösségben keretmennyiségeket vagy felügyeleti rendszert alkalmaznak, és amelyeket 2007. január 1-je előtt adtak fel, de a két új tagállamba 2007. január 1-jén vagy azt követően hoztak be. Ezen behozatali engedélyeket az érintett tagállam illetékes hatóságai automatikusan és mennyiségi korlátozás nélkül állítják ki, amennyiben például a fuvarlevél megfelelően bizonyítja, hogy a termékeket 2007. január 1-je előtt adták fel.
Az ilyen engedélyek kiadásáról tájékoztatni kell a Bizottságot.”
2.
Az 5. cikkben a második bekezdés helyébe a következő szöveg lép:
„Az Európai Unióhoz 2007. január 1-jén csatlakozó új tagállamok egyikéből 2007. január 1-jét megelőzően feldolgozásra a Közösségen kívülre szállított, és ugyanazon tagállam területére ugyanezen vagy ezt követő időpontban újra behozott textiltermékek szabad forgalomba bocsátására megfelelő tanúsítvány - mint például kiviteli nyilatkozat - bemutatása esetén nem vonatkoznak a keretmennyiségek, illetve a behozatali engedélyhez kapcsolódó követelmények. Az ilyen behozatalról az érintett tagállam hatáskörrel rendelkező illetékes hatóságai tájékoztatják a Bizottságot.”
3.
A III. mellékletben a 28. cikk (6) bekezdésének második francia bekezdése helyébe a következő szöveg lép:
„-
két betű az alábbi formában a rendeltetési helyet jelentő tagállam vagy tagállamok csoportjának megjelölésére:
AT
=
Ausztria
BG
=
Bulgária
BL
=
Benelux államok
CY
=
Ciprus
CZ
=
Cseh Köztársaság
DE
=
Németországi Szövetségi Köztársaság
DK
=
Dánia
EE
=
Észtország
GR
=
Görögország
ES
=
Spanyolország
FI
=
Finnország
FR
=
Franciaország
GB
=
Egyesült Királyság
HU
=
Magyarország
IE
=
Írország
IT
=
Olaszország
LT
=
Litvánia
LV
=
Lettország
MT
=
Málta
PL
=
Lengyelország
PT
=
Portugália
RO
=
Románia
SE
=
Svédország
SI
=
Szlovénia
SK
=
Szlovákia”;
4.
Az V. melléklet helyébe az e rendelet mellékletének A. részében található szöveg lép.
5.
A VII. mellékletben a táblázat helyébe az e rendelet mellékletének B. részében található táblázat lép.
2. cikk
Ez a rendelet 2007. január 1-jén lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. január 22-én.